b'\n_START_ARTICLE_\nMesterholdenes Europa Cup i h\xc3\xa5ndbold 1980-81 (kvinder)\n_START_PARAGRAPH_\nMesterholdenes Europa Cup i h\xc3\xa5ndbold 1980-81 for kvinder var den 21. udgave af Mesterholdenes Europa Cup i h\xc3\xa5ndbold for kvinder. Turneringen havde deltagelse af 20 hold, som var blevet nationale mestre s\xc3\xa6sonen forinden, samt de jugoslaviske s\xc3\xb8lvvindere fra RK Osijek, eftersom mesterholdet RK Radni\xc4\x8dki i forvejen var kvalificeret til turneringen som forsvarende mester. Den blev afviklet som en cupturnering, hvor alle opg\xc3\xb8rene blev afviklet over to kampe, hvor holdene m\xc3\xb8dtes b\xc3\xa5de ude og hjemme._NEWLINE_Turneringen blev vundet af Spartak Kijev fra Sovjetunionen, som i finalen over to kampe besejrede de forsvarende mestre RK Radni\xc4\x8dki fra Jugoslavien med 39-26. Det var ottende gang i turneringens historie, at Spartak Kijev vandt titlen, mens RK Radni\xc4\x8dki efter to vundne finaler i s\xc3\xa6sonerne 1975-76 og 1979-80 for f\xc3\xb8rste gang oplevede at tabe en finale._NEWLINE_Danmarks repr\xc3\xa6sentant i turneringen var de danske mestre fra Frederiksberg IF, som blev sl\xc3\xa5et ud i 1/8-finalen, hvor holdet over to kampe spillede 25-25 mod VIF G. Dimitrov Sofia fra Bulgarien, som vandt den afg\xc3\xb8rende straffekastkonkurrence med 4-3.'